Polisie moet optree teen gewelddadige studente – Nzimande‘n Brand in ‘n koshuis op die Pietermaritzburg-kampus van die Universiteit van KwaZulu-Natal. Foto: Twitter via @zamaswatielihle Die minister van hoër onderwys, wetenskap en tegnologie, dr. Blade Nzimande, het gister ŉ sterk waarskuwing gestuur aan betogende studente wat universiteitseiendom beskadig. “Die polisie moet vinnig optree teen enige dade wat uitloop op geweld of die beskadiging van openbare of private eiendom. Visekanseliers van universiteite moet ook kampussekuriteit opskerp en moet alle nodige stappe doen om eiendom en lewens te beskerm,” het Nzimande Donderdag in ŉ verklaring gesê. Dit kom nadat betogende studente aan die Universiteit van KwaZulu-Natal een van die universiteit se geboue Woensdag aan die brand gesteek het. Studente aan die Universiteit van die Vrystaat en Unisa het ook die afgelope week registrasie by dié kampusse ontwrig. Studente is ontevrede omdat hulle agterstallige skuld moet delg, en omdat die koste van verblyf en klasgelde sedert verlede jaar toegeneem het. Volgens Nzimande het studente egter geen rede om te kla nie. “Verlede jaar is R1 miljard opsy gesit om NSFAS-studente se historiese skuld te delg. NSFAS-studente wat steeds geld vir studies in 2019 skuld, sal toegelaat word om vir 2020 te registreer, mits hulle ŉ erkenning van skuld onderteken. Alle studente sal ook toegang tot hul akademiese rekords kry, ongeag of hulle die universiteit geld skuld,” sê Nzimande. Hy sê NSFAS-studente kan boonop by al 26 universiteite reg oor die land registreer, sonder om registrasiegeld te betaal. Die minister het Donderdag gesê hy en sy departement sal nou met universiteitsbestuur saamwerk om die situasie te monitor en die veiligheid van alle studente te verseker.